Un nou avanç en la justícia social

Hem tingut, tradicionalment, una injustícia (una de tantes i tantes), que era que les dones treballadores, si dedicaven un any, o dos, o tres, a cuidar un fill, o dos (o un pare amb poca salut), deixaven la feina temporalment. Aleshores, aquell any o anys, no cotitzaven a la Seguretat Social, i això feia que, a l’arribar a la jubilació, tenien una pensió més baixa, segons els anys no cotitzats.

Era una injustícia greu, perquè es basava en la “suposició” que aquells anys “no havien treballat”. Quan en canvi potser havien treballat més i tot. I sobretot, havien treballat en una tasca MOLT més important que la de la seva professió.

Darrerament, s’ha anat corregint aquesta situació, mitjançant un complement a la pensió de dones afectades, consistent en una valoració-compensació de les cotitzacions no fetes.

Ara s’ha aprovat una nova llei que millora sensiblement el complement anterior, de 2015, aprovat pel govern del PP.

Aquesta nova llei millora la situació d’aquestes treballadores jubilades en els aspectes següents:

\*Augmenta la compensació de 23 euros per any i fill a 27 euros. Però CCOOO continua reivindicant que pugi a 30 euros.
\*Afecta les dones que han cuidat a partir d’un fill (en comptes de a partir de dos fills, com era fins ara).

\*També afecta les dones jubilades voluntàriament abans de l’edat, que en el cas anterior eren excloses.

\*Pot afavorir també els homes que puguin ser afectats (que vagin perdre anys de cotització per actuacions de cures familiars), excepte que la compensació ja la rebi una dona.

\*Aquest complement de pensió, de 14 pagues, serà actualitzat cada any segons l’IPC, igual com ho és la pensió.

\*La llei s’autodefineix com un intent de reduir la bretxa de gènere entre homes i dones en el cas de les pensions.

Antoni Ferret